## Pravilnik o izmjenama i dopunama Pravilnika o plaćanju naknada za pravo uporabe adresa, brojeva i radiofrekvencijskog spektra

### NN 62/2014 (22.5.2014.), Pravilnik o izmjenama i dopunama Pravilnika o plaćanju naknada za pravo uporabe adresa, brojeva i radiofrekvencijskog spektra

MINISTARSTVO POMORSTVA, PROMETA I INFRASTRUKTURE

1159

Na temelju članka 70. stavka 5. točke 2. i članka 84. stavka 1. točke 2. Zakona o elektroničkim komunikacijama (»Narodne novine«, br. 73/08., 90/11., 133/12. i 80/13.) ministar pomorstva, prometa i infrastrukture donosi

PRAVILNIK

O IZMJENAMA I DOPUNAMA PRAVILNIKA O PLAĆANJU NAKNADA ZA PRAVO UPORABE ADRESA, BROJEVA I RADIOFREKVENCIJSKOG SPEKTRA

Članak 1.

U Pravilniku o plaćanju naknada za pravo uporabe adresa, brojeva i radiofrekvencijskog spektra (»Narodne novine«, br. 154/08., 28/09., 97/10. i 92/12.), u članku 6. stavku 2. izraz u zagradama: »(0,75 × a × b × maksimum (1, minimum (5, c/d)))« zamjenjuje se izrazom u zagradama: »(0,3 × a × b × maksimum (1, minimum (5, c/d)))«.

Članak 2.

U članku 8. stavku 1. iza riječi: »neuparenog« dodaju se riječi: »i uparenog«.

Članak 3.

U članku 10. stavku 2. izraz u zagradama: »(20 × a × b × c)« zamjenjuje se izrazom u zagradama: »(60 × a × b × c)«.

Članak 4.

U članku 13. stavak 2. mijenja se i glasi:

»(2) Visina godišnje naknade za uporabu radiofrekvencijskog spektra širine pojasa od 1 MHz, za sve radijske postaje koje u skladu s ugovorom o koncesiji i/ili u skladu s dozvolom za uporabu radiofrekvencijskog spektra odašilju u istoj radiodifuzijskoj mreži, utvrđuje se prema predviđenom području pokrivanja svih odašiljača u toj radiodifuzijskoj mreži, radiofrekvencijskom pojasu i sustavu odašiljanja, te se izračunava prema izrazu:

(7,5 × a × b × c × k)

gdje je:

1. a: jedinična cijena za uporabu radiofrekvencijskog spektra utvrđena u skladu s člankom 14. stavkom 1. ovoga Pravilnika,

2. b: koeficijent zagušenja radiofrekvencijskog pojasa utvrđen u skladu s Tablicom 4. iz članka 14. stavka 2. ovoga Pravilnika,

3. c: koeficijent pokrivenosti stanovništva utvrđen u skladu s Tablicom 6. iz članka 14. stavka 4. ovoga Pravilnika,

4. k: koeficijent određen vrstom sustava odašiljanja i iznosi:

a) 0,025 za analognu radiodifuziju (VHF pojas I i III, UHF pojas IV i V),

b) 0,1 za digitalnu radiodifuziju, za sustave koji upotrebljavaju širine pojasa veće od 1,6 MHz (VHF pojas III, UHF pojas IV i V),

c) 0,25 za digitalnu radiodifuziju, za sustave koji upotrebljavaju širine pojasa manje ili jednake 1,6 MHz (VHF pojas III i L pojas),

d) 0,5 za analognu VHF radiodifuziju (VHF pojas II),

e) 1,5 za analognu i digitalnu LF, MF i HF radiodifuziju (pojasi 148,5 kHz – 283,5 kHz, 526,5 kHz – 1.606,5 kHz, 3.950 kHz – 26.100 kHz).«.

Iza stavka 2. dodaje se novi stavak 3. koji glasi:

»(3) Iznimno od odredbe stavka 2. ovoga članka, godišnja naknada za uporabu radiofrekvencijskog spektra u zemaljskoj radiodifuziji ne plaća se ako je koeficijent pokrivenosti stanovništva c manji ili jednak 1 (c ≤ 1).«.

Dosadašnji stavci 3. i 4. postaju stavci 4. i 5.

Članak 5.

U članku 14. stavci 6. i 7. brišu se.

Članak 6.

U članku 17. stavku 3. riječi: »a svaki sljedeći obrok dospijeva na naplatu petnaestog u mjesecu nakon isteka razdoblja za koje je naknada plaćena« zamjenjuju se riječima: »a svaki sljedeći obrok dospijeva na naplatu dvadeseti dan nakon isteka prethodnog razdoblja za koje je naknada plaćena, odnosno u roku dospijeća navedenom u računu«.

Stavak 5. mijenja se i glasi:

»(5) Naknadu za krajnje radijske postaje iz članka 10. stavka 7. ovoga Pravilnika operator javne mreže pokretnih komunikacija plaća mjesečno u visini 1/12 iznosa utvrđene godišnje naknade za sve krajnje radijske postaje u svojoj mreži, i to najkasnije do tridesetog u mjesecu za prethodni mjesec. Ako pretplatnik prenese broj u mrežu drugoga operatora – primatelja broja, samo operator – prvi davatelj broja plaća naknadu iz ovoga stavka za mjesec u kojem je izvršen prijenos broja, neovisno o broju dana koje je pretplatnik u tom mjesecu proveo u njegovoj mreži. Operator ima pravo prenijeti naknadu iz ovoga stavka na pretplatnikov mjesečni račun za pružene usluge.«.

Članak 7.

(1) Ovaj Pravilnik ne primjenjuje se ako je za dodijeljeni dio radiofrekvencijskog spektra obračunsko razdoblje za izračun visine naknade za pravo uporabe radiofrekvencijskog spektra počelo teći prije dana stupanja na snagu ovoga Pravilnika.

(2) U slučaju iz stavka 1. ovoga članka plaća se naknada za pravo uporabe radiofrekvencijskog spektra u visini i u rokovima dospijeća utvrđenima prema propisima koji su važili do dana stupanja na snagu ovoga Pravilnika.

(3) Nakon isteka obračunskog razdoblja iz stavka 1. ovoga članka visina naknade za pravo uporabe radiofrekvencijskog spektra utvrdit će se u skladu s odredbama ovoga Pravilnika.

Članak 8.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/14-02/49

Urbroj: 530-06-2-14-6

Zagreb, 19. svibnja 2014.

Ministar

dr. sc. Siniša Hajdaš Dončić, v. r.

Pravilnik, NN 62/2014-1159